open-index/open-wikipedia-markdown huggingface dataset:
Boppekast

**Boppekast**, of ek wol **kapitaal** of **majuskel** neamd, is yn de typografy de oantsjutting fan de **haadletters** dy't foar de ûnderkast (ek wol lytse letters of minuskel neamd) oer stiet. De boppekast komt benammen foar oan it begjin fan in sin en begjin fan in namme. Ek wurdt it brûkt foar ôfkoartings, sa as bygelyks FNP. Yn it Dútsk wurdt it begjin fan alle haadwurden mei in haadletter skreaun. Yn it Ingelsk wurdt it begjin fan de nammen fan dagen en moannen en yn titels fan bygelyks boeken en filmen alle wurden, mei útsûndering fan lidwurden en ferhâldingswurden, mei haadletters skreaun.
It boppekastskrift komt út de tiid fan de Romeinen foar it begjin fan de Gregoriaanske jiertelling. Op in soad plakken binne teksten te finen, bygelyks de Pylder fan Trajanus. De oarsprong giet noch fierder tebek nei it Gryksk alfabet.
De Romeinske haadletters bleaune iuwenlang bewarre yn de ynskripsjes yn stien, grêven en oare monuminten. Yn de tiid fan de Renêssânse waarden fannijs de âlde foarbylden wer brûkt sa as troch bygelyks de Fenesjaanske lettersnijers.
De namme *boppekast* komt út de tiid dat letters fan lead brûkt waarden om teksten te printen. De letter fan in hichtemaat waard ornaris yn twa laden fan in letterkast opburgen. Yn it boppeste laad sieten de haadletters yn en it ûnderste laad hie de lytse letters. Sadwaande waard de namme *boppekast* ek de namme fan *haadletter* en *ûnderkast* fan *lytse letter*.

De folgjende alfabetten brûkten boppekast:
*Gryksk alfabet
*Latynsk alfabet
*Sirillysk alfabet
*Armeensk alfabet
*Koptysk alfabet
Suderbuorren (wyk)

**Suderbuorren** is in buert fan de stêd Ljouwert. De buert leit yn de wyk Himpens/Tearns-Suderbuorren en waard yn 1999 oanlein. Yn 2000 wiene de earste wenten ree.

Suderbuorren wurdt oan de noardkant begrinzge troch it Van Harinxmakanaal, oan de westkant troch de Drachtsterwei en oan de súdkant troch de Wâldwei. De terpdoarpen Himpens en Tearns binne alhiel troch de wyk omsletten. De wyk waard neamd nei de buorskip Suderbuorren, besuden Himpens. De buorskip leit oan de dyk Suderbuorren.

Yn de wyk ûntstie trelit doe't de gemeente de wyk net opleverje woe lykas yn it bestimmingsplan stie en in pland bosk opofferje woe oan ekstra wentebou. Bewenners prosedearren doe mei súkses tsjin de gemeente dy't dêrnei it bestimmingsplan dochs folgje moast.
Barbara Baarsma

**Barbara Elisabeth Baarsma** (Leien, 19 novimber 1969) is in Nederlânsk ekonome. Sy wurket by de Rabobank, is heechlearaar ekonomy oan de Universiteit fan Amsterdam en kroanlid fan de Sosjaal-Ekonomyske Ried (SER).

## Libben en wurk
Barbara Baarsma waard yn 1969 berne yn Leien as dochter fan in arts. Op jonge jierren ferhuze se nei Goeree-Overflakkee dêr't har heit kno-dokter wie. Yn Middelharnis folge Baarsma Ateneum B. Nei de middelbere skoalle sette se út ein mei in stúdzje Yndustrieel Untwerpen oan de TU Delft. Nei in jier stapte se oer op ekonomy oan de Universiteit fan Amsterdam (UfA). Yn 2000 promovearre Baarsma oan de UfA ta doktor yn de ekonomy. 

Sûnt 2009 is se heechlearaar Merkwurking en Meitingingsekonomy oan de Universiteit fan Amsterdam. Fan 2008 oant 1 april 2016 wie se direkteur fan it ûnôfhanklike advysburo SEO Ekonomysk Undersyk. Yn 2012 waard Baarsma beneamd ta kroanlid fan de SER. Op 1 april 2016 waard se direkteur Kennisûntwikkeling by de Rabobank. Fan 1 jannewaris 2019 oant maart 2021 wie sy direksjefoarsitter fan Rabobank Amsterdam. Dêrnei waard se direkteur fan Rabo Carbon Bank. 

Baarsma is út en troch as saakkundige gast by telefyzjeprogramma's as *[[Jinek]]*, *[[Pauw (telefyzjeprogramma)|Pauw]]* en *[[De Wereld Draait Door]]*.
Merovingysk skrift

**Merovingysk skrift** of **Galloromaansk skrift** wie in midsiuwsk fariant fan it Latynske skrift dat ûntwikkele waard yn Galje ûnder de Merovingyske hearskers. It waard brûkt yn de sânde en achtste iuw foar de tiid fan de Karolingyske hearskers en de ûntwikkeling fan de Karolingyske minuskel.

## Untjouwing
Doe't it Romeinske Ryk sintraal fanút Rome wei bestjoerd waard, bleau de taal en it skrift standert yn it gânse ryk. Nei it Grutte Folkeferfarren fan de Germanen yn it Westromeinske Ryk stie de ienheid faai. It skrift dat de ynfallers fan de Romeinen oernaam hiene ûntjoech him yn de ferskillende streken oars faninoar en doe ûntstiene stadichoan ferskate nasjonale skriften. It Romeinske kursyf wie it grûnwurk yn Spanje, Itaalje en Frankryk en ûntjoech him ta it Wisigoatysk, Lombardysk (ek wol Beneventaansk skrift) en Merovingysk skrift. Binnen de nasjonale farianten fan it skrift ûntstiene der ek noch wol regionale ferskillen.
It Merovingyske skrift ûntstie út it Romeinske minuskelkursyf. Dat wie in skrift dat mei de hân skreaun waard yn lytse letters (ûnderkast). It Merovingyske skrift wie in skrift dat fluch en rompslompich skreaun waard. It wie ynearsten in kânselarijskrift dat brûkt waard foar de administraasje fan de Merovingyske keningen. It earste foarbyld komt út 625.

## Typen skrift
Der wiene ferskate wichtige sintrums dêr't it skrift makke waard, mar de wichtichsten wiene de abdijen fan Luxeuil, Laon, Corbie en Chelles.
Abdij fan Luxeuil

De **Abdij fan Luxeuil** (Latyn: *Luxovium* of *Lussovium*) wie in Benediktynsk kleaster yn Luxeuil-les-Bains yn it Frânske departemint Haute-Saône. It wie ien fan de wichtichste abdijen yn de Merovingyske tiid.

## Skiednis
Om 590 hinne ferfear de hillige Kolumbanus, in Ierske muonts en sindeling fan it Keltyske kristendom, mei syn selskip fan alve manlju nei Luxeuil yn it Merovingyske Galje. Luxeuil wie in earder Keltysk hillichdom, dat yn 451 ferwoaste wie troch Attila, kening fan de Hunnen. Hja bouden dêr de Abdij fan Luxeuil, in kleaster dêr't hja libben neffens de kleasterregel fan Kolumbanus. It waard al gau ien fan de meast woltierige kleasters fan Galje.
Yn 603 krige er spul mei keninginne Brunhilde, regintesse fan har beppesizzer kening Teodoarik II fan Austraasje en Boergonje, en waard ferballe. Hy ferfear nei Itaalje, dêr't er de Abdij fan Bobbio stifte. De Abdij bleau goed troch draaien, benammen ûnder syn opfolger Eustasius fan Luxeuil.
Fan 670 ôf waarden der hânskriften skreaun mei lytse letters (ûnderkast). De Abdij wie ien fan de wichtichste plakken dêr't dit Merovingyske skrift ûntwikkele waard. 
Yn 731 waard de Abdij ûtmoarde en útbaarnd troch de Sarasenen. Guon, dy't it oerlibbe hiene, bouden de abdij fannijs. Yn de njoggende iuw waard de Abdij troch de Wytsingen plondere. Mei help fan keizer Loadewyk de Fromme waard de abdij yn 817 wer opboud ûnder lieding fan de hillige Ansegisus. De Regel fan Benediktus waard doe ynfierd. Yn 820 waard de doe 19-jierrige Drogo fan Metz, dy't in ûnwettige soan fan Karel de Grutte wie, beneamd ta abt.
Yn 1201 befêstige kening Filips fan Swaben de status as keningskleaster. It nije prinsdom hie it dreech en hâld syn ûnôfhinklikens. Yn 1248 kaam it ûnder beskerming fan it hartochdom Loataringen en yn 1258 ûnder it greefskip Sjampanje. Einlings kaam it ûnder beskerming fan it greefskip Boergonje. Yn it Ferdrach fan Atrecht fan 1435 erkende de abdij dy beskerming. Yn 1534 ûnder keizer Karel V waard de prinsdom foargoed by it greefskip Boergonje ynlive.
Fan de fyftjinde iuw ôf rekke de Abdij yn in delgong, om't it *[[in commendam]]* ferklearre wie. Dat hold yn dat abten fan bûten de mienskip fan muontsen beneamd wurde koene. Dat waard in karriêre dêr't de beneamde abten safolle mooglik úthellen foar harren eigen gewin. Ien fan de ferneamdste abten *in commendam* wie Giuliano della Rovere, de lettere paus Julius II, dy't der fan 10 desimber 1473 oant 2 desimber 1474 abt wie. Yn 1643 kaam de Abdij ûnder tasicht fan de herfoarme kongregaasje fan Saint-Vanne (Ferdun). Yn de Frânske Revolúsje waarden de muontsen fannijs ferjage.
Hjoed-de-dei binne der mar inkele gebouwen oerbleaun fan de Abdij. De goatyske tsjerke fan 1330 wurdt noch hieltyd brûkt as parochytsjerke fan Luxeuil-les-Bains.

## Abten
*Kolumbanus,  590–610
*Eustasius, 615–625
*Waldebert, 625–670
*Ansegisus, 817–822
*Drogo fan Metz, soan fan Karel de Grutte, 820–855 (Karolinger)
Opbringst (betsjuttingsside)

* opbringst (jild), in ekonomysk begryp dat ferwize kin nei:
** opbringst út wurkjen foar jild: lean, salaris, bonus
** opbringst út lienen fan jild, replik guod of ûnreplik goed: hier, pacht, rinte
* opbringsten (boekhâlding), in boekhâldkundige post
* opbringst (produksje), wat wûn wurdt troch de arbeid fan bedriuwen, lykas in rispinge yn 'e lânbou of enerzjy by in enerzjysintrale
* opbringst (skiekunde), de feitlike opbringst as diel fan 'e maksimale teoretyske opbringst fan in gemyske synteze
* opbringst (pomp), it debyt fan in pomp
Blessuere

In **blessuere** is in foarm fan lichaamlik letsel dy't men oprint troch de beoefening fan sport. 'Gewoane' minsken rinne sokke ferwûnings op yn harren frije tiid, by rekreaasje, lykas amateurfuotbal of op wintersportfakânsje. Foar profesjonele sporters hâlde blessueres lykwols ferbân mei de útoefening fan harren berop. Yn 'e bredere sin wurdt de oantsjutting 'blessuere' ek wol brûkt foar ferwûnings dy't oare lju beropmjittich oprinne, lykas in mûsearm by lju dy't de hiele dei foar harren wurk efter de kompjûter sitte, of RSI oan 'e earm by fioelisten. 

Blessueres dy't in soad foarkomme, binne bgl. hamstringskuorrings, spierskuorrings en ankelferstûkings. In protte fan sokke ferwûnings kinne foarkommen wurde troch goed op te bouwen mei in warming-up foar't men oan 'e beoefening fan sport begjint. As men dat net docht, binne jins spieren nammentlik noch kâld en stiif, wat de kâns op in spierskuorring fergruttet as men se dan fan it iene op it oare stuit yntinsyf begjint te brûken. Ek it goed ôfbouwen nei ôfrin fan 'e sportbeoefening, mei in saneamde cooling-down, is wichtich. Dat soarget der bgl. foar dat men yn 'e oeren nei it sporten gjin slimme spierpine kriget. Yn dizze kontekst kin in treningsskema helpe om oerbelêsting fan it hiele lichem of fan beskate spiergroepen foar te kommen. Fierder is fan belang dat men jins úthâldingsfermogen stadichoan opbout en dat men goed sportmateriaal brûkt (bgl. skokdimpend fuotark by it hurddraven).
Samson Reservaat 137

It **Samson Reservaat 137** (Ingelsk: *Samson 137 Reserve*) is in reservaat fan 'e Samson Kry Naasje (*Samson Cree Nation*), in erkende Yndiaanske stamme-organisaasje yn 'e Kanadeeske provinsje Alberta. It waard yn 1885 stifte as útfloeisel fan it Ferdrach Nû. 6, ien fan 'e regionale, saneamde Nûmere Ferdraggen tusken de ûnderskate Yndiaanske folken en de Kanadeeske autoriteiten.

## Geografy
It Samson Reservaat 137 is sitewearre yn it sintrale diel fan Alberta, likernôch 70&nbsp;km súdlik fan 'e provinsjale haadstêd Edmonton en ek súdlik fan Wetaskiwin. It stedsje Maskwacis, dat it haadplak fan it reservaat is, leit rûchwei foar de eastlike helte binnen de grinzen fan it reservaat. Yn it noardwesten grinzget it Samson Reservaat oan it Ermineskin Reservaat 138 en yn it súdwesten oan Ponoka County. De grins mei dy beide gebieten falt lyk mei de fan noard nei súd rinnende Alberta Highway 2A. De fan east nei west rinnende Alberta Highway 611 rint dwers troch it Samson Reservaat en krúst oan 'e westlike râne Highway 2A. It Samson Reservaat beslacht in oerflak fan 128,07&nbsp;km², en is dêrmei fierwei it grutste fan 'e beide reservaten fan 'e Samson Kry Naasje (it oare is it Samson Reservaat 137A).

## Demografy
Neffens ynformaasje fan 'e Kanadeeske oerheid hie it Samson Reservaat yn 2006 3.295 permaninte bewenners, dy't yn 929 ûnderskate wenten libben. Dat wie in befolkingsgroei fan 7,4% yn ferhâlding mei 2001. Neffens gegevens fan 'e Kanadeeske  folkstelling fan 2011 hie it reservaat doe 3.746 permaninte bewenners, in groei fan 13,7% yn ferhâlding mei 2006. De befolkingstichtens bedroech yn 2011 29,2 minsken de km². De bewenners fan it reservaat binne sa goed as allegearre leden fan 'e Samson Kry Naasje. Hja binne etnyske Kry (*Cree*), in Algonkwynsktalich folk dat de talrykste Yndiaanske groep fan Kanada foarmet. 

## Ekonomy en foarsjennings
Op it mêd fan foarsjennings beskikt it Samson Reservaat 137 oer in middelbere skoalle, it Maskwachees Cultural College, dy't yn 1976 oprjochte waard. Sûnt 1987 is der ek in klinyk fêstige en in bingoseal, de Samson Bingo Hall. Fierders is der yn it diel fan Maskwacis dat binnen de grinzen fan it reservaat leit in winkelsintrum, de Samson Mall, dy't yn 1996 iepene waard.

## Keppelings om utens
*Offisjele webside fan 'e Samson Kry Naasje
Pigeon Lake Reservaat 138A

It **Pigeon Lake Reservaat 138A** (Ingelsk: *Pigeon Lake 138A Reserve*) is in mienskiplik Yndianereservaat fan ferskate stammen yn it sintrale part fan 'e Kanadeeske provinsje Alberta. It waard yn july 1896 stifte sadat de Kry (*Cree*) út 'e omkriten fan Maskwacis (doe noch Hobbema neamd) in plak hawwe soene dêr't se op eigen gerjochtichheid fiskje koene. It reservaat wurdt dield troch:
* de Ermineskin Kry Naasje
* de Louis Bull Earste Naasje
* de Montana Earste Naasje 
* de Samson Kry Naasje

## Geografy
It Pigeon Lake Reservaat 138A is sitewearre yn it sintrale diel fan Alberta, 39&nbsp;km bewesten it plak Wetaskiwin, oan 'e igge fan 'e mar Pigeon Lake. It leit op in hichte fan 860&nbsp;m boppe seenivo en beslacht in oerflak fan 19,21 km².

## Demografy
It wie oarspronklik net de bedoeling dat it Pigeon Lake Reservaat 138A permaninte bewenners krije soe, mar dat is meitiid dochs bard. Neffens ynformaasje fan 'e Kanadeeske folkstelling fan 2011 hie it reservaat doe 483 permaninte bewenners. Dat wiene hast allegear leden fan 'e Samson Kry Naasje, dat fierwei de grutste fan 'e fjouwer stammen is dy't it gebrûksrjocht fan it reservaat hawwe. De befolkingstichtens fan it Pigeon Lake Reservaat 138A bedroech dêrmei 25,2 minsken de km². De bewenners fan it reservaat binne allegearre etnyske Kry (*Cree*), in Algonkwynsktalich folk dat de talrykste Yndiaanske groep fan Kanada foarmet.
Abdij fan Bobbio

De **Abdij fan Bobbio** (Italjaansk: *Abbazia di San Colombano*) wie in kleaster dat yn 614 stifte waard troch de Ierske muonts en sindeling Kolumbanus. Om de abdij hinne woeks de hjoeddeiske stêd Bobbio, dy't yn de Italjaanske provinsje Piacenza yn de streek Emilia-Romagna leit. De abdij waard wijd oan de hillige Kolumbanus en wie ferneamd om syn ferset tsjin it arianisme. Yn it skriptoarium fan de abdij waarden in soad hânskriften yn lytse letters (ûnderkast) skreaun. Yn 982 wiene der wol 700 hânskriften bewarre bleaun. De Abdij fan Bobbio hie ien fan de grutste biblioteken fan de Midsiuwen. De Abdij waard yn 1803 opheft doe't it ûnder Frânsk bewâld, ûnder Napoleon kaam. In soad fan de gebouwen krigen oare bestimmings.
Kolumbanus fan Luxeuil

**Kolumbanus** (Iersk: *Columbán*, 'wite do', provinsje Leinster, Ierlân om 540 hinne - Bobbio, Itaalje 23 novimber 615) wie in Ierske muonts, sindeling en stifter fan ferskate kleasters op it Jeropeeske fêstelân, dêr't dy fan Marmoutier (Maursmünster) yn de Elzas ien wie.

## Libbensrin
Hy hie syn oplieding yn it kleaster fan Bangor, dêr't er sels ek tritich jier ûnderrjochte. Yn 590 ferfear er mei in selskip fan tolve manlju (Gallus, Kolumbanus de Jongere, Deikolus, Attala, Cummain, Eogain, Eunan, Gurgano, Libran, Lua, Sigisbert en Waldoleno) nei it Merovingyske Galje, dêr't er de Abdij fan Luxeuil stifte. 
Hy skreau strange kleasterregels (*Regula monachorum* en *Regula coenobialis*) foar dy mienskippen. Dy regels waarden yn de njoggende iuw ferfongen troch de Regel fan Benediktus.
Hy waard freonlik ûntfongen troch de Merovingyske kening fan Boergonje, Guntram fan Boergonje. Om't er fragen hie oer de ûnseedlikens oan it hôf, waard er troch Guntram syn skoansuster, keninginne Brunhilde fan Austraasje yn 610 út Boergonje ferballe. Nei in swerftocht troch Switserlân kaam er yn 614 yn Itaalje telâne yn it Lombardyske keninkryk fan Agilulf en Teodelinde dêr't er de Abdij fan Bobbio stifte. Hy ferstoar dêre op 23 novimber 615.

## Neilittenskip
Kolumbianus wie tsjin it arianisme. Hy kaam ek foar guon Frankyske biskoppen oer te stean yn in skeel oer it berekkenjen fan de Peaskedatum, om't er fêsthold oan de metoade dy't ornaris brûkt waard yn it Keltyske kristendom (sjoch kwartodesimanen). As Ierske sindeling hie er op it fêstelân in grutte ynfloed op de godstsjinstlike en kulturele ûntjouwing fan West-Jeropa hân.

## Keppeling om utens
*Wurk fan Kolumbanus yn de online ''Bibliotheca Augustana''
Regel fan Benediktus

De **Regel fan Benediktus** (Latyn: ***Regula Benedicti***) is de kleasterregel fan de hillige Benediktus fan Nursia út de sechsde iuw. It wie yn de Midsiuwen de ferneamdste regel fan it libjen foar muontsen. Benammen de benediktinen, sistersjinzers, mei de trappisten ynbegrepen, folgen de Regel fan Benediktus.

## Doel
Benediktus woe mei syn regel stipe jaan oan dyjingen dêr't in kleasterregel fan bygelyks Basilius de Grutte te strang wie. Hy beskriuwt syn regel as in paadwizer foar begjinners. Hy skreau de tekst ynearsten foar muontsen fan de Abdij fan Monte Cassino.

## Ynhâld
De Regel fan Benediktus bestiet út in prolooch en 73 haadstikken. De haadstikken 1-3 lizze it grûnwurk foar it libben yn in kleaster, yn it foarste plak de hearrigens yn de sin fan it goede en opmerksum harkjen. Yn de haadstikken 4-7 besprekt Benediktus de deugden dêr't muontsen harren oan te foldwaan hiene, benammen hearrigens, earmoede en keinens. Yn harren kleastergeloften ûnthjitte leauwigen harren trou oan dy deugden. Dêrnei komme yn de haadstikken 8 oant en mei 20 foarskriften foar de liturgy, it *opus Dei*, "it oan God haachlike wurk" oan de oarder.
De term *opus Dei* is ek de namme fan de hjoeddeiske tsjerklike ynstelling Opus Dei, dêrfan't de leden gjin kleasterlibben liede. It bestraffen fan it oertrêdzjen fan de foarskriften foarmet de ynhâld fan de haadstikken 21 oant en mei 30. Dêrnei besprekt Benediktus yn de haadstikken 31-57 praktyske saken lykas it behear fan de kleaster, taken fan de muontsen, de soarch foar de muontsen en foar harren gasten. Yn de haadstikken 58 oant en mei 66 komt it opnimmen en de posysje fan de novisen, de oarder yn de kleastermienskip en de kar foar abt en prior oan de oarder. Yn de haadstikken 67 oant en mei 72 wurdt de omgong fan muontsen ûnder inoar besprutsen. It lêste haadstik is in epilooch.

## It trochwurkjen

Benediktus bewurke in earder anonime *Regula Magistri*. Syn oanpassen ljochtsje út troch myldens. Benediktus lei yn syn regel fêst fan in libben yn lykwicht wijd oan bidde, wurkje en rêste. De regel jout in dúdlike yndieling fan de dei oan dêr't dwaan en besleur (*ora et labora*, "bidde en wurkje") inoar ôfwikselje. Utsein in dokumint dat it deistige libben en it geastlike kleasterlibben fierwei beynfloede hie, is de regel ek gaadlik fanwege de juridyske aard dêrfan. De beskriuwing fan Benediktus syn libben en benammen syn wurk as geastlik lieder fan syn kleastermienskip yn de *Dialogen* fan paus Gregoarius de Grutte makken in soad nijsgjirrich. Oan 'e ein fan de sânde iuw berykt de regel Ingelân en Ierlân. Fan dêrwei waard de regel oer gâns Jeropa ferspraat. Karel de Grutte oardere dat de Regel fan Benediktus de iennige kleasterregel yn syn ryk. Ien fan de âldste hânskriften fan de regel is yn de Abdij fan Sint-Gallen.

## Keppelingen om utens
*ferwizing nei Regel fan Benediktus yn Latyn en oare oersettings
*Regel fan Benediktus
*  Regel fan Benediktus
* Regel fan Benediktus
*Libbensbeskriuwing oer Benediktus fan Nursia
Katedraal fan Ripon

De **Katedraal van Ripon** (Ingelsk: *Ripon Cathedral*; formeel de Katedrale Petrus en Wilfrydtsjerke, *Cathedral Church of St Peter and St Wilfrid*) yn de Ingelske stêd Ripon is ien fan de trije katedralen fan in Anglikaanske bisdom Leeds. De oare twa katedralen fan it bisdom steane yn Wakefield en Bradford.

## Skiednis
De tsjintwurdige tsjerke is de fjirde tsjerke op itselde plak.
 
In earste stiennen tsjerke op it hjoeddeiske plak stie der al sûnt 672. Yn dat jier ferfong Wilfryd fan York in houten tsjerke troch in stiennen *basilica*, ien fan 'e earste stiennen gebouwen dy't yn it Angelsaksyske keninkryk Noardumbrje boud waard. Foar de bou dêrfan liet Wilfryd de ambachtslju út Frankryk helje en letter waard Wilfryd sels yn syn nije tsjerke by it heechalter begroeven. 

De tsjerke waard troch de Ingelske kening Eadred yn it jier 948 ferneatige as in warskôging oan 'e aartsbiskop fan York. De krypte bleau bestean, mar tsjintwurdich rêst dy lytse 7e-iuwske kapel folslein ûnder de letter troch aarsbiskop Roger de Pont l’Evêque boude minster. In twadde minster gyng yn 1069 ek ferlern, doe  troch Willem de Oermasterer. Thomas fan Bayeux, de earste Normandyske aartsbiskop fan York, joech dêrnei opdracht om de tredde tsjerke te bouwen, dêr't dielen fan yntegrearre waarden yn it kapittelhûs fan 'e letter troch Roger de Pont l'Evêque boude tsjerke.

It westlike front yn d'e iere ingelske gotyk waard yn 1220 tafoege. De twa twillingtuorren hiene oarspronklik houten spitsen. Yn it ramt fan in ferbouwing fan it koer tusken 1276-1288 en 1330 waard it eastlike raam ynbrocht. De keunsthistoarikus Nikolaus Pevsner (1902-1983) omskreau it raam as in treflik foarbyld fan 'e grutte Noard-Ingelske goatyske ramen yn 'e *[[Ingelske gotyk|decorated style]]*.  

In grutte ferbouwing moast útsteld wurde troch de útbraak fan 'e Roaze-oarloggen (1455-1485), mar waard wer oppakt nei't Hindrik VII op 'e troan kaam en it lân wer ta rêst kaam. De as gefolch fan 'e ierdskodding fan 1450 ynstoarte sintrale toer waard wer opboud, mar nea foltôge. 
 
De 35 miserikordes fan 'e katedraal waarden tusken 1489 en 1494 fike. Deselde houtfikers makken ek de misericordes fan de minster fan Beverley en de katedraal fan Manchester. 

Yn 1547 ûntbûn Edward VI fan Ingelân it kolleezje fan koarhearen fan Ripon. Alle ynkomsten waarden troch de Kroan taëigene en de toer krige nea de lêste perpendicular bôgen.  

## Katedraal
De minster waard yn 1836 in katedraal fan it doe nije Anglikaanske bisdom fan Ripon. Ripon waard it earste nije bisdom sûnt de reformaasje.

## Oargel
It oargel fan 'e katedraal stamt fan de oargelbouwers Harrison & Harrison. It waard boud neffens it oarspronklike ynstrumint fan Lewis út 1878. It ynstrumint stiet op it doksaal en hat in front fan Gilbert Scott. Yn 2013 ûndergyng it oargel in renovaasje.
## Ofbylden

Ripon Cathedral Rood Screen, Nth Yorkshire, UK - Diliff.jpg|*Doksaal*
Ripon Cathedral Nave 1, Nth Yorkshire, UK - Diliff.jpg|*Skip*
Ripon Cathedral Choir Interior.jpg|*Koer*
Ripon Cathedral Nave 2, Nth Yorkshire, UK - Diliff.jpg|*Westlike ôfsluting*
Bamboo Airways

**Bamboo Airways** is in private, mar yn 2017 ynearsten as steatsbedriuw oprjochte, Fjetnameeske loftfeartmaatskippij dy't sawol sjarter- as linefljochten útfiert, benammen nei fakânsjebestimmings. It hat syn thúsbasis op Qui Nhon, de grutste lofthaven fan Fjetnam. 

Bamboo Airways is fan de FLC Group, in ûndernimming op it mêd fan ûnder oare ûnreplik goed-ûntwikkeling, finânsjes en mynbou.

## Float
Fleanmasines fan Bamboo Airways yn jannewaris 2019:

## Keppelings om utens
*  Offisjele webside fan Bamboo Airways
Kees van der Hoef-priis

De **Kees van der Hoef-priis** is in Grinzer literêre priis.

De priis fan €&nbsp;250 en (oant en mei 2016) in pûn iel wurdt jierliks útrikt oan in persoan of ynstelling dy't in soad betsjut hat foar it literêre klimaat yn de stêd Grins. De priis waard útrikt op 3 jannewaris, de jierdei fan Kees van der Hoef, mar sûnt 2015 bart dit op Gedichtedei.

Kees van der Hoef ûntfong yn 2008, op inisjatyf fan Bart FM Droog, as earste de priis út hannen fan de wethâlder fan kultuer Jaap Dijkstra. Nei 2016 wurdt de priis alle twa jierren útrikt

## Iel
It pûn iel (*paling*) ferwiist nei Kees syn fersregel: *De kracht van de herhaling is gelijk aan een spastische paling*. Dat part fan de priis bestiet oars sûnt 2018 net mear mei't de iel der net bêst foar stiet.

## Priiswinners
*2008 - Kees van der Hoef
*2009 - Tsead Bruinja (betinker fan Dichters yn de Prinsetún)
*2010 - Coen Peppelenbos
*2011-2014 - net útrikt
*2015 - kafee Marleen (Marleen Vermooten en Jan Strikwerda) (û.o. Dichtklup)
*2016 - Stichting Poëzypaleis
*2018 - Anton Scheepstra (Utjouwerij Passage)
*2019 - Kees van der Hoef Earepriis (foar ien kear): Anton Brand
*2020 - Flanor (Grinzer studinteferiening)
*2022 - Boekhannel Godert Walter
Rjochtbankdrama

In **rjochtbankdrama** of **rjochtsealdrama** is in sjenre fan film en tillefyzje dat him taleit op it yn byld bringen fan spannende rjochtsaken mei alle omballingen dy't dêrby hearre. As sadanich is it in subsjenre fan 'e misdiefilm of misdiesearje. In rjochtbankdrama kin sawol spile wurde fanút it eachpunt fan it Iepenbier Ministearje, dat in gewykste krimineel efter de traaljes sjen moat te krijen, as út it eachpunt fan 'e ferdigening, dy't in falsk beskuldige fertochte frijsprutsen sjen moat te krijen. Benammen by tillefyzjesearjes fan dit sjenre wurdt dêrnjonken ek omtinken skonken oan it priveelibben fan 'e haadpersoanen, dy't almeast ofsier fan Justysje of strafrjochtabbekaat binne. Yn rjochtbankdramafilms wurdt ornaris mar ien inkele (soms wier barde) rjochtsaak behannele, mar yn tillefyzjesearjes is it net ûngebrûklik as der ferskate saken njonkeninoar spylje, bygelyks as it wol en wee fan in hiele abbekatekantoar folge wurdt.

Foarbylden fan rjochtbankdrama's binne:
Nije maneezje

De **Nije maneezje** is in eardere maresjeseemaneezje yn Ljouwert. It oarspronklike gebou waard yn 1856 set, neffens it ûntwerp fan stedsarsjitekt Thomas Adrianus Romein. Yn 2006 is it gebou spesjaal foar it Steds Gymnasium Ljouwert renovearre en oanpast. Binnen de konstruksje fan de maneezje is in kaskonstruksje makke. Sadwaande is de aparte dakkonstruksje noch altyd te sjen.
OC Modeling

**OC Modeling** is in Amerikaansk bedriuw dat him taleit op 'e bemiddeling yn 'e Amerikaanske pornoyndustry, tusken filmprodusinten en regisseurs oan 'e iene kant en akteurs oan 'e oare kant. De namme fan it ympressariaat ferwiist nei Orange County, in county yn it suden fan 'e Amerikaanske steat Kalifornje, ûnder de reek fan 'e stêd Los Angeles. OC Modeling is lykwols fêstige yn Chatsworth, in wyk fan Los Angeles, yn it oanbuorjende Los Angeles County.

It ympressariaat waard yn 2010 oprjochte troch Sandra McCarthy, dy't anno 2018 noch altyd de eigneresse fan it bedriuw is. OC Modeling hat sawol manlike as froulike modellen ûnder kontrakt, dy't beskikber binne foar glamourfotografy, neakenfotografy en pornografyske fotoshoots en filmopnames. Guon fan 'e bekendste pornoaktrises dy't fertsjintwurdige wurde troch OC Modeling, binne (anno 2018): Briana Banks, Brooklyn Chase, Diamond Foxxx, Aaliyah Hadid, Alura Jenson, Dakota Skye en Cindy Starfall.

## Keppelings om utens
*Offisjele webside fan OC Modeling
Nicoletta Orsomando

**Nicoletta Orsomando** (folút: **Nicolina Orsomando**; Kasapulla, 11 jannewaris 1929 - Rome , 21 augustus 2021) wie in Italjaansk presintatrise en kommentatrise fan Kampaanysk komôf.

Sy wie de earste Italjaanske telefyzjepresintator by in útsjoering op 22 oktober 1953 en wurdt beskôge as de 'nestor' fan de Italjaanske presintators.

## Filmografy
* *Piccola posta*, reg. Steno (1955), harsels
* *Parenti serpenti*, reg. Mario Monicelli (1992), harsels

## Telefyzje (in kar)
* Presintator by Rai 1 tusken 1953 en 1993
* *L'amico degli animali*, 1956
* *Un disco per l'estate 1966*, 1966
* *Premio Ischia internazionale di giornalismo*, 1981-1982
* *Omaggio a Venezia*, 1984

## Underskiedingen
* *Oscar Capitolino* - (Rome, 1977)
*  Kommandeur yn de *Oarder fan Fertsjinst fan de Italjaanske  Republyk* (Rome, 1994)
Stomme letter

In **stomme letter** is yn alfabetyske skriften in letter dy't wol skreaun mar net útsprutsen wurdt. (De namme is in ferwizing nei dôfstomheid.) Stomme letters binne yn 'e measte talen frij seldsum, en hawwe krekt as alle oare letters in fêste posysje yn in beskaat wurd. It komt foar dat in stomme letter, hoewol't er sels net útsprutsen wurdt, wol ynfloed útoefenet op 'e oare letters fan in wurd. Sa is de r yn it Fryske wurd *ferzen* (útspr.: "fêzen") stom, mar as dy r net yn it wurd stie, soe dat útsputsen wurde as "fezen". Yn fonetyske transkripsjes kinne stomme letters net werjûn wurde, om't fonetyk inkeld de útspraak werjout en stomme letters no ienris net útsprutsen wurde. Om oan te jaan dat sa'n letter net ienfâldichwei fergetten is, wurdt yn fonetyske transkripsjes yn it plak fan in stomme letter wol it symboal ∅ ("zero") tafoege (net te betiizjen mei Ø, de haadletter ø).

## Frysk
It Frysk hat ferskate stomme letters:
***d**: yn tiidwurden dy't útgeane op *-de* yn 'e twadde persoan inkeltal, lykas yn *bidst*, *hâldst*, *riidst*, *wurdst*, ensfh.
***f**: allinnich yn 'e wurden *ôf* en *oft*
***h**: foàr in *j*, lykas yn *hjerst*, *hjoed*, *hjouwer*, ensfh. (Yn 'e Steatestavering ek foar in *w* yn *hwat* en *hwant*)
***j**: allinnich yn it wurd *jier*
***l**: allinnich tusken *â* en *d* of *t*, lykas yn *âld*, *wâld*, *sâlt*, ensfh.
***r**: foàr in *d*, *l*, *n*, *s*, *t* of *z*, lykas yn *wurd*, *kerl*, *bern*, *kers*, *feart*, *bearzen*, ensfh.
***t**: yn haadwurden dy't útgeane op *-st* as der in ferlytsingsútgong efter plakt wurdt, lykas yn *kastke*, *bistke*, *feestje*, ensfh. En ek yn tiidwurden dy't útgeane op *-te* of *-tte* yn 'e twadde persoan inkeltal, lykas yn *bytst*, *moatst*, *sitst*, *wrotst*, ensfh. (Itselde jildt foar guon lûdwikseljende tiidwurden, dy't troch dy lûdwiksel yn 'e sterke foarm fan 'e twadde persoan inkeltal ek in stomme t krije: bliede-*bletst*, lije-*litst*, riede-*retst*, ensfh.)

## Yn oare talen
Yn it Ingelsk komme stomme letters bygelyks foar yn wurden as *ans<u>w</u>er* ("antwurd"), *dam<u>n</u>* ("doeme"), *<u>h</u>onor* ("eare"), *i<u>s</u>land* ("eilân") en *phle<u>g</u>m* ("slym"). It Dútsk hat net in soad stomme letters, mar wol de *h* dy't brûkt wurdt om 'e útspraak fan in lange fokaal oan te jaan: *ma<u>h</u>len* ("fervje"), *Stu<u>h</u>l* ("stoel"), *ze<u>h</u>n* ("tsien"), ensfh. Yn it Frânsk is bygelyks de wurdinisjale h frijwol altyd stom, en itselde jildt foar in soad letters oan 'e ein fan wurden: *<u>h</u>arp<u>e</u>* ("harpe"), *<u>h</u>ive<u>r</u>* ("winter"), *<u>h</u>ôtel* ("hotel"), ensfh.
Adalardus fan Corbie

**Adalardus fan Corbie** (Latyn: *Adalhardus Corbeiensis*), Huise, 751 - 2 jannewaris 827 wie in soan fan Bearn, in ûnwettige soan fan Karel Martel en syn frijster Ruodhaid en healbroer fan Pepyn de Koarte. Adalardus wie in neef fan Karel de Grutte.

## Libbensrin
Adalardus krige syn ûnderrjocht op de skoalle oan it hof fan Karel de Grutte op de Keningspalts yn Aken. Doe't er noch hiel jong wie, waard er al paltsgreve. Doe't er tweintich jier âld wie, waard er muonts oan de Abdij fan Corbie yn Pikardje, dy't yn 657 troch keninginne Batilde stifte waard. Dêr waard er ynearsten tûnker. Om't er mear rêst en stiltme hawwe woe, gie er nei de Abdij fan Monte Cassino yn Itaalje. Op oantrûnjen fan Karel de Grutte kearde er werom nei Corbie, dêr't er ta abt keazen waard. Yn deselde tiid waard er troch Karel de Grutte as earste minister fan Karel syn soan, kening Pepyn fan Itaalje. Nei it ferstjerren fan Pepyn yn 810 waard Adalardus regint en learmaster fan Pepyn syn jonge en ûnwettige soan, Bearn fan Itaalje, dy't doe noch tolve jier âld wie.
Nei it ferstjerren fan Karel de Grutte yn 814 rekken Adalardus en syn broer Wala as slachtoffer fan jaloerskens en waarden beskuldige fan it gearspannen mei Bearn, dy't de keizerstitel hawwe woe.  De nije keizer Loadewyk de Fromme ferballe him nei it eilân Hermoutier, dat it hjoeddeiske Noirmoutier is. Adalardus syn broer Wala waard twongen muonts yn Corbie te wurden. Bearn bleau tsjin de keizer yn ferwar, mar waard yn 818 finzennaam en ferstoar justjes letter troch ferwûnings nei't syn eagen útpjukt waarden. Nei ferrin fan tiid krige de keizer bekrûping fan syn dieden en spruts Adalardus frij en kearde er werom nei Corbie. Hy waard sels as ien fan de keizer syn wichtichste riejouwers beneamd.
Hy stifte ferskate sikehûzen. Yn 822 stifte er tegearre mei syn broer Wala de Abdij fan Corvey ("nij-Corbie") by Höxter yn Westfalen. Hy liet ferskate lânboukoloanjes ûntjaan. Corvey waard in keizerlike abdij, mei in gebiet dat fan it bisdom Paderborn ta it hartochdom Brunswyk berykte. Syn abt wie ien fan de alve abten dy't mei 21 abten oan de Ryksdei yn Regensburch sieten.
Adalardus waard abt fan beide abdijen en dat frege in soad fan syn lea. Doe't er fan Corvey nei Corbie reizge trije dagen foar krysttiid yn 826, waard er siik. Hy ferstoar op 2 jannewaris 827 om trije oere middeis.
Hy waard yn 1026 troch paus Jehannes XIX hillich ferklearre. Hy is de patroanhillige fan túnkers en ferskate plakken en tsjerken yn Frankryk en lâns de Underryn.
Uitgeverij Leopold

**Uitgeverij Leopold** is in Nederlânske útjouwerij dy't fêstige is yn Amsterdam. It bedriuw waard yn 1923 oprjochte en is benammen bekend as útjouwerij fan berne- en jongereinboeken.

## Skiednis
Uitgeverij Leopold waard yn 1923 oprjochte troch H.P. Leopold, de eigner fan it wykblêd *[[Haagse Post]]*. De earste útjefte wie de roman *Oostwaarts*, fan Louis Couperus. It earste jeugdboek dat by Leopold ferskynde, wie *[[De Scheepjongens van Bontekoe]]*, fan Johan Fabricius, dat yn 1924 útkaam, en dat in wiere klassiker waard, wêrfan't yn 2011 de 33e printinge ferskynde.

It wie lykwols pas yn 'e 1950-er jierren dat Uitgeverij Leopold him ûntjoech ta in útjouwerij dy't spesjalisearre wie yn it publisearjen fan berneboeken en jongereinliteratuer, mei auteurs as Miep Diekmann, Tonke Dragt en Burny Bos. Letter kamen dêr û.o. Selma Noort, Ted van Lieshout en Max Velthuijs by. Tsjintwurdich hat Leopold in fûnskatalogus mei wurken fan sa'n hûndertfyftich skriuwers en printeboekmakkers, ûnder wa Paul van Loon, Harmen van Straaten, Jochem Myjer, Rindert Kromhout, Annemarie van Haeringen, Hans Kuyper en Lydia Rood. 

Ien fan 'e súksesfolste útjeften fan Uitgeverij Leopold wie *De Brief voor de Koning*, fan Tonke Dragt, dat yn 2004 de Griffel der Griffels wûn. Leopold bringt fierders ek de bekende boekerigen út oer Kikker, Muis en Dolfje Weerwolfje. De útjouwerij is in dochterûndernimming fan WPG Uitgevers, dêr't ek de jongereinliteratuerútjouwerijen Uitgeverij Ploegsma, Uitgeverij Condor en Uitgeverij Zwijsen ta hearre.

## Keppelings om utens
*Offisjele webside fan Uitgeverij Leopold
Wala fan Corbie

**Wala fan Corbie** (755 - Bobbio, 31 augustus 836 wie ien fan de wichtichste riejouwers fan syn neef kening/keizer Karel de Grutte, syn soan Loadewyk de Fromme en dy syn soan Lotarius I.

## Iere libben
Wala fan Corbie wie de soan fan Bearn, in ûnwettige soan fan Karel Martel, en in Saksyske frou. Wala krige syn ûnderrjocht op de skoalle oan it hof fan Karel de Grutte yn de Keningspalts fan Aken mei syn broer Adalardus. Wala hie noch in oare broer: Bearn, en twa susters: Gundrada en Teodrada. It skynt dat Wala yn 791 meidie oan de rebûlje fan Karel de Grutte syn broer Pepyn mei de Bult. Hy rekke yn ûngeunst by Karel en waard ferballe. Wala boaske mei Roslinde (*Rothlindis*), in dochter fan Willem fan Akwitaanje. Dy wie hartoch fan Akwitaanje en greve fan Toulouse. Mar al gau mocht Wala weromkomme oan it hof fan Karel de Grutte en syn rol waard nei de keizerskroaning fan Karel yn 800 noch grutter.
Hy fersloech de Saksen en Sarasenen. Hy waard beneamd te greve fan Saksen en yn 811 waard er beneamd ta paltsgreve. Yn 812 waard er troch Karel tegearre mei syn broer Adalardus nei Itaalje stjoerd om riejouwer fan Karel syn soan, ûnderkening Bearn fan Itaalje, te wurden.

## Under Loadewyk de Fromme
Nei it ferstjerren fan syn frou Roslinde en as part fan it suverjen fan it paleis fan tsjinstanners waard er yn 814, nei it ferstjerren fan Karel de Grutte, troch syn opfolger Loadewyk de Fromme twongen nei de Abdij fan Corbie te gean. Yn 816 krige er mei syn broer Adalardus de ferantwurdlikens oer it bestjoer en it hâlden fan it kleaster fan Herford, dat koartlyn oergien wie, neffens in beslissing fan de Rie fan Aken, yn hannen fan Loadewyk de Fromme. Wala waard in grut tsjinstanner fan keninklik/keizerlik foech oer it tsjerklik benefisium.
Loadewyk de Fromme krige spyt fan syn eardere dieden en nûge Wala en Adalardus út en kom werom op it keizerlik hof. Hja fermoedsoenen dêrnei en Wala waard yn 822 beneamd ta riejouwer.

## Abt fan Corbie
Yn 822 stifte er mei syn broer Adalardus fannijs de Abdij fan Corvey ("Nij-Corbie") by Höxter yn Westfalen, dy't yn 815 foar 't earst stifte waard. Nei it ferstjerren fan Adalardus yn 827 folge Wala him op as abt fan Corbie en Corvey. Yn 831 ferliet er de Abdij fan Corvey en ferfear er nei de Abdij fan Bobbio yn Noard-Itaalje dêr't er yn 836 ferstoar  en begroeven waard.
Diny de Neef

**Alberdine "Diny" de Neef** (Amsterdam, 23 desimber 1926 - Drachten, 28 juny 1978) wie in Nederlânsk aktrise. Sy wie fan 1947 oant 1975 aktyf as aktrise.

De Neef folge in oplieding oan de Amsterdamske Toanielskoalle en debutearre yn 1947 by it *Amsterdamsch Toneelgezelschap*. Oare toanielgroepen dêr't se by spile wienen Toanielgroep Test, it *Nieuw Jeugdtoneel* en de *[[Noorder Compagnie]]*. Ek trede se op yn it kabaret fan Wim Sonneveld en by de kabaretgroep Tingel Tangel. Teffens wie hja te sjen yn in stikmannich telefyzjesearjes lykas *[[Okkie Trooy|De Avonturen van Okkie Trooy]]* en *[[Kunt u mij de weg naar Hamelen vertellen, mijnheer?]]*. De Neef wie boaske oan  Robert Sobels.

Diny de Neef stoar yn de âldens fan 51 jier yn Drachten.

## Keppeling om utens
*  IMDb-profyl
De Scheepsjongens van Bontekoe

*''De Scheepsjongens van Bontekoe'' (roman), in jongesroman fan Johan Fabricius út 1924
*''De Scheepsjongens van Bontekoe'' (strip), in stripferhaal fan Piet Wijn en Hans Jacobs, dat ein 1950-er jierren ferskynde yn *Het Vrije Volk*
*''De Scheepsjongens van Bontekoe'' (film), in Nederlânske film út 2007 ûnder rezjy fan Steven de Jong
Candice Dare

**Candice Dare**, echte namme ûnbekend (Olympia (Washington), 25 febrewaris 1990), is in Amerikaansk neakenmodel, stripper en pornografysk aktrise, wa har artystenamme ek wol misstavere wurdt as Candace Dare. Fierders hat se yn it ferline ek wol wurke ûnder de skûlnammen Candice Mazlin en Tiffany. Dare sette yn 2012 útein mei in wurkpaad yn 'e Amerikaanske pornoyndustry en spile sûnt yn frijwat films.

## Libben en karriêre
Dare waard yn 1990 berne yn Olympia, de haadstêd fan 'e Amerikaanske steat Washington. Op 'e middelbere skoalle wie se tige sportyf en die se oan fuotbal, basketbal en hurddraven. Nei't se slagge wie foar har eineksamens folge se in koksoplieding en letter wurke se foltiids yn 'e koken fan in restaurant.

Yn 2012, doe't se 22 jier wie, makke Dare har debút yn in pornografyske film. Neffens de Internet Adult Film Database (IAFD) hie se ein 2018 yn mear as 120 films spile, û.m. foar sokke foaroansteande labels as Evil Angel, Digital Sin, Diabolic Video, Wicked Pictures, Elegant Angel, New Sensations, Jules Jordan Video en Devil's Film. Fierders hat se ek wol wurke foar minder bekende studio's, lykas Mile High Media, West Coast Productions, Girlfriends Films, Pure Play Media en The Score Group. En teffens hat se in protte yn 't spier west foar pornowebsiden op it ynternet, wêrûnder BangBros, Reality Kings, Brazzers, Naughty America, Blacks on Blondes en Kink.com.

Under har karriêre hat Dare gearwurke mei kollega-aktrises as Dana DeArmond, Jillian Janson, Mandy Muse en Jessie Volt, en mei manlike tsjinspilers as Mike Adriano, Mick Blue, Manuel Ferrara, Tommy Gunn, J-Mac, Sean Lawless, Logan Long, Sean Michaels, Ramon Nomar, Mr. Pete, Toni Ribas, Lexington Steele, Criss Strokes en Mark Wood. Yn 2015 waard Dare yn 'e mande mei fiif oare akteurs nominearre foar in AVN Award (de Oscar fan 'e pornowrâld) yn 'e kategory bêste groepsekssêne, foar de film *Manuel Ferrera's Reverse Gangbang 2*.

Njonken har aktearwurk reizget Dare ek as feature dancer by stripklubs yn 'e hiele Feriene Steaten lâns, en dêropta posearret se gauris foar fotoreportaazjes yn neakenblêden.

## Lichemsskaaimerken
Candice Dare is blank, mei brune eagen en blûn hier. Neffens har offisjele opjefte is se 1.65&nbsp;m lang, mei in gewicht fan 59&nbsp;kg, en in natuerlike kupmaat 32B. Hja hat gjin tatoeaazjes en útsein de wenstige gatsjes troch de earlellen hat se likemin piercings.

## Prizen en nominaasjes

## Keppelings om utens
* Candice Dare op Twitter
* Candice Dare op Instagram
* Biografy en filmografy fan Candice Dare yn 'e ''Internet Movie Database'' (IMDb)
* Biografyske gegevens en filmografy fan Candice Dare yn 'e ''Internet Adult Film Database'' (IAFD)
* Biografyske gegevens fan Candice Dare op ''FreeOnes''
Antropomorfisme

**Antropomorfisme** is it takennen fan minsklike eigenskippen oan net-minsklike wêzens of foarwerpen. Dêrby giet it yn 'e regel om it toanen of behanneljen fan bisten of dingen as wiene se minsken. Yn 'e teology kin it ek gean om it takennen fan minsklike manearen fan tinken en hanneljen oan goaden. In dúdlik foarbyld fan dat soarte fan antropomorfisme kin men fine yn 'e ferhalen fan 'e Grykske mytology, wêryn't de goaden fierhinne beskreaun wurde as wiene se minsken, allinnich machtiger. 'Antropomorfisme' is in gearstalling fan 'e Grykske wurden ἄνϑρωπος, *ánthrōpos* ("minske") en μορφή, *morphē* ("stal"), ta de letterlike betsjutting "fan minsklik stal". Yn 'e moderne biology giet men der oer it algemien fan út dat it foar wier oannimmen fan antropomorfe eigenskippen by bisten in ferkearde (d.w.s. net-wittenskiplike) manear fan tinken is.

Yn 'e literatuer wurdt gauris en al hiel lang gebrûk makke fan antropomorfisme as in soarte fan stylfiguer: de auteur lit dan bisten har hâlde en drage as wiene se minsken, oant en mei it dragen fan klean, almeast mei de bedoeling in komysk effekt te feroarsaakjen. Foarbylden fan soksoarte literatuer binne bygelyks it Midsiuwske dichtwurk *[[Rein de Foks]]* en de fabels fan 'e *[[Esopet]]*, dy't yn 'e Klassike Aldheid gearstald waarden troch de Grykske skriuwer Aesopus. Modernere foarbylden kin men fine yn 'e mearkes as *[[Readkapke]]*, *[[De Kat op Learzens]]* en *[[De Wolf en de Sân Geitsjes]]*, en yn berneboeken as *[[Alice's Adventures in Wonderland]]*, fan Lewis Carroll, *[[The Jungle Book (boek)|The Jungle Book]]*, fan Rudyard Kipling, en *[[The Tale of Peter Rabbit]]*, fan Beatrix Potter. Moderne antropomorfistyske literêre wurken foar folwoeksenen binne bygelyks de romans *[[Animal Farm (roman)|Animal Farm]]* fan George Orwell, en *[[Watership Down (roman)|Watership Down]]* fan Richard Adams.

Antropomorfisme mei bisten komt ek in soad foar yn strips, lykas by Disney en yn *[[De Avonturen van Tom Poes]]* fan Marten Toonder. In soad tekenfilmfigueren binne antropomorfe bisten, lykas Donald Duck, Mickey Mouse, Goofy, Pluto, Scooby Doo, Daffy Duck en Porky Pig. En sadwaande binne der ek in protte antropomorfistyske tekenfilms, lykas de ''Ice Age''-, *[[Madagascar (franchise)|Madagascar]]*- en *[[Kung Fu Panda (franchise)|Kung Fu Panda-franchises]]*, *[[Tom and Jerry]]*, *[[Sing (Amerikaanske film út 2016)|Sing]]*, *[[Finding Nemo]]*, *[[The Good Dinosaur]]*, *[[Dumbo]]*, *[[Bambi]]*, *[[One Hundred and One Dalmatians]]*, *[[Jungle Book (film út 1967)|Jungle Book]]*, *[[The Fox and the Hound]]* en *[[Zootopia]]*. Oare bekende tekenfilms geane oer antropomorf boartersguod (de ''Toy Story''-franchise), antropomorfe auto's (*[[Cars (film)|Cars]]*), antropomorfe fleantugen (*[[Planes (film)|Planes]]*), ensfh.

## Sjoch ek
*soömorfisme, it takennen fan dierlike skaaimerken oan minsken en foarwerpen
Katedraal fan Bradford

De **Katedraal fan Bradford** (Ingelsk: *Bradford Cathedral*) yn Bradford, West-Yorkshire, Ingelân is ien fan 'de trije katedralen fan it Anglikaanske bisdom Leeds. De katedraal stiet op in plak dêr't al sûnt de 8e iuw de kristlike earetsjinst fierd wurd, doe't misjonarissen fan út Dewsbury it evangeelje brochten.

Oarspronklik hearde de tsjerke by it bisdom York, dêrnei foel de nei Petrus ferneamde tsjerke ûnder it bisdom Ripon en mei de stifting fan it bisdom Bradford waard de parochytsjerke in katedraal. Doe't op 20 april 2014 it bisdom Leeds stifte waard troch de bisdommen Bradford, Ripon-Leeds en Wakefield gear te foegjen, waard de tsjerke ien fan 'e trije ko-katedralen fan it nije bisdom. De oare twa katedralen fan it bisdom steane yn Ripon en Wakefield.

## Skiednis
De earste tsjerke op it plak datearre út 'e Angelsaksyske tiid en rekke by de Normandyske ynfaazje fan 1066 yn it neigean. De Normandyske ealfrou Alice de Laci liet in twadde tsjerke bouwe, dy't it trijehûndert jier úthold en yn 1327 troch plonderjende Skotten skeind waard.   

Yn 'e 14e iuw folge de weropbou fan 'e tsjerke en dêrby waard mooglik âlder mitselwurk op 'e nij brûkt by de rekonstruksje fan it skip. De âldste dielen fan 'e hjoeddeiske tsjerke, de arkades fan it skip, waarden yn 1458 foltôge. Tsjin 'e ein fan 'e 15e iuw waard boppe de rige arkades in ljochtbeuk tafoege. Ek waarden der kapellen by boud, op 'e noardlike kant in kapel foar de famylje Leventhorpe en op 'e súdlike kant in kapel foar de eigners fan it lângoed Bolling (tsjintwurdich *Bolling Hall*). De toer yn 'e perpendicular styl waard yn 1508 foltôge.   

De tsjerke waard yn 'e jierren 1950-1960 oan 'e eastlike kant fergrutte troch de Ingelske arsjitekt Edward Maufe. De ramen út de fiktoriaanske tiid krigen wer in plak yn 'e nijbou fan Maufe en sadwaande hat de hiele tsjerke noch ramen út dy tiid. Ek it westlike raam mei foarstellings fan Bibelske froulju is fiktoriaansk. By de útwreiding gyng it stiennen retabel út 1854 fan Robert Mawer ferlern. Under it grutte tal monuminten oan 'e muorren is ek in wurk fan 'e ferneamde byldhouwer John Flaxman te sjen. Ek oan beide kanten fan 'e westlike toer waard de tsjerke útwreide.

Yn 'e jierren 1980 waard de tsjerke modernisearre en op 'e nij ynrjochte om oan it tanimmende tal besikers en it multifunksjonele gebrûk te foldwaan. Foar dat doel waarden de fiktoriaanske tsjerkebanken ferfongen troch stuollen en ek it oargel yn it skip waard opoffere foar in bettere ferljochting fan 'e tsjerke en mear romte te meitsjen yn it westlike diel fan 'e tsjerke. Tagelyk waard as oanfolling op it piipoargel yn it koer in *Bradford Computing Organ* ynstalleare mei lûdsprekkers yn it skip.  

## Sjoch ek
* Katedraal fan Ripon
* Katedraal fan Wakefield
Kid Cudi

**Scott Ramon Seguro Mescudi** (* 30 jannewaris 1984 yn Cleveland, Ohio), ek wol bekend as **Kid Cudi** is in Amerikaansk rapper, sjonger, en muzykprodusint. Hy bruts yn 2009 troch mei it nûmer "Day 'n' Nite", dat op syn earste album stiet.

## Biografy
Kid Cudi waard berne yn Cleveland, yn de Amerikaanske steat Ohio. Syn heit kaam út Meksiko en wie hússkilder en piloat yn de Twadde Wrâldkriich. Syn mem, Afrikaansk-Amerikaansk, wie in koarlearares op in middelbere skoalle. Doe't Kid Cudi alve jier wie, stoarn syn heit. Dat hat ien fan de ynspiraasjeboarnen west foar syn muzyk.

Kid Cudi gie nei de *Solon High School*. Dêrnei studearre er film oan de Universiteit fan Toledo, mar dêr hold er nei twa jier mei op.

### Muzykkarriêre
Syn muzyk krige foar it earst yn 2008 omtinken, nei't er de mikstape *A Kid Named Cudi* útbrocht. In jier letter hie er mei Day 'n' Nite syn earste hit te pakken.

Yntusken hat er seis studio-albums ûnder syn eigen artystenamme útbrocht. Fierders foarme Kid Cudi mei Dot da Genius it rockduo WZRD. Sy brochten yn 2012 in album ûnder deselde namme út. Mei rapper Kanye West foarmet Kid Cudi Kids See Ghosts. Yn 2018 brochten se it album *[[Kids See Ghosts (album)|Kids See Ghosts]]* út.

### Aktearwurk
Njonken syn wurk yn de muzykwrâld, docht Kid Cudi ek aktearwurk. Yn 2010 spile er yn de HBO-rige *How to Make It in America*. Letter spile er yn ferskate films, wêrûnder G*oodbye World* (2013), *[[Need for Speed]]* (2014), en *[[Entourage]]* (2015). Fierders hat er byroltsjes yn telefyzjerigen lykas *One Tree Hill*, *The Cleveland Show* en *[[Brooklyn Nine-Nine]]*.